นายกรัฐมนตรี ยืนยันไม่ยุบสภา ไม่ปรับคณะรัฐมนตรี ยังมีกฎหมายสำคัญรอพิจารณา
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า ขณะนี้มีหลายคนพยายามบิดเบือน ที่มาของนายกรัฐมนตรี โดยเฉพาะการได้รับเสียงสนับสนุนจาก ส.ว. อาจเป็นการสืบทอดอำนาจ ทั้งที่ในข้อเท็จจริง ได้รับการเสนอชื่อจากพรรคการเมืองที่ได้คะแนนเสียงเป็นอันดับ 1 ตามกติกาประชาธิปไตยก่อน จึงจะมีชื่อให้ ส.ว.ได้ลงมติกัน ดังนั้นขออย่านำประเด็นนี้มาเกี่ยวพันกับเรื่องทางการเมืองในขณะนี้ส่วนปัญหาภายในพรรคพลังประชารัฐที่มีมติขับ ส.ส. 21 คน ก็เป็นเรื่องของพรรคพลังประชารัฐ นายกรัฐมนตรีไม่ได้เข้าไปมีส่วนเกี่ยวข้องและส่วนตัวมองว่า ทุกคนพยายามที่จะทำให้สถานการณ์เป็นปกติ แต่พฤติกรรมที่แสดงออกของแต่ละคนในขณะนี้ จะเป็นตัวชี้วัดให้ประชาชนได้พิจารณาไตร่ตรองและตัดสินใจเองได้ในการเลือกตั้งครั้งต่อไป ตนเองไม่สามารถไปบอกได้ว่าใครดีหรือไม่ดี และขณะนี้จะยังไม่มีการตัดสินใจปรับคณะรัฐมนตรี หรือยุบสภา เพราะยังมีกฎหมายสำคัญหลายฉบับรอการพิจารณาส่วนพลเอก ประวิตร วงษ์สุวรรณ รองนายกรัฐมนตรี ในฐานะหัวหน้าพรรคพลังประชารัฐ ได้มีการพูดคุยทำความเข้าใจกับนายกรัฐมนตรีแล้วหรือไม่ นายกรัฐมนตรี กล่าวเพียงว่า ก็มีความรักความปรารถนาดีและการเคารพซึ่งกันและกันมอบให้